RESOLUCIÓN do 28 de abril de 2025, da Dirección Xeral de Urbanismo, pola que se fai pública a aprobación definitiva da modificación puntual do Plan xeral de ordenación municipal de Marín no ámbito do SUNC-P4.
Consellería de Vivenda e Planificación de Infraestruturas — III. Outras disposicións — 08/05/2025

En cumprimento do disposto no artigo 82 da Lei 2/2016, do 10 de febreiro, do solo de Galicia, e nos artigos 144.18 e 199 do Decreto 143/2016, do 23 de setembro, polo que se aproba o seu regulamento, faise pública a aprobación definitiva da modificación puntual do Plan xeral de ordenación municipal de Marín no ámbito do SUNC-P4, mediante a Orde da Consellería de Vivenda e Planificación de Infraestrutura, do 24 de abril de 2025, que figura como anexo.
Unha vez inscrita a devandita modificación puntual no Rexistro de Ordenación do Territorio e Planeamento Urbanístico de Galicia, a súa documentación íntegra, incluído o extracto ambiental, poderá consultarse na seguinte ligazón:
https://territorioeurbanismo.xunta.gal/gl/territorio-e-urbanismo/rexistro-de-ordenacion-do-territorio-e-urbanismo/buscador
Así mesmo, o informe ambiental estratéxico e a demais documentación do procedemento de avaliación ambiental do referido plan poderán ser consultados na seguinte ligazón:
https://medioambiente.xunta.gal/busca-por-palabra-clave?p_p_id=aaeKeyword_WAR_aae&p_p_lifecycle=0&p_p_state=normal&p_p_mode=view&p_p_col_id=column-2&p_p_col_count=1&_aaeKeyword_WAR_aae__spage=%2Fportlet_action%2Faae%2FdetalleProxecto%3Fid%3D2460&_aaeKeyword_WAR_aae_id=2460
Santiago de Compostela, 28 de abril de 2025
O Concello de Marín remite a documentación relativa á modificación puntual (MP) de referencia, de cara á súa aprobación definitiva, conforme o previsto nos artigos 60.13 e 60.16 da Lei 2/2016, do 10 de febreiro, do solo de Galicia (LSG), e os artigos 144.13 e 144.16 do Decreto 143/2016, do 22 de setembro, polo que se aproba o seu regulamento (RLSG).
Logo de analizar a documentación asinada polo arquitecto Ángel Luis Monteoliva Díaz en setembro de 2024 e vista a proposta literal que eleva a Dirección Xeral de Urbanismo, resulta:
I. Antecedentes.
1. O Concello de Marín conta cun plan xeral de ordenación municipal (PXOM) aprobado definitivamente pola Orde da Consellería de Medio Ambiente, Territorio e Infraestruturas do 27.6.2012 (DOG do 9 de xullo e BOP do 15 de outubro), cunha corrección de erros do 16.2.2021 (DOG do 9 de marzo e BOP do 23 de abril).
2. A Dirección Xeral de Calidade Ambiental e Cambio Climático formulou, mediante a Resolución do 18.2.2022, o informe ambiental estratéxico (IAE) desta MP e resolveu non sometela ao procedemento de avaliación ambiental estratéxica ordinaria (DOG do 9 de marzo).
3. Constan informes municipais: técnico do 20.5.2022 e xurídico do 30.5.2022.
4. A MP foi aprobada inicialmente mediante acordo plenario do 9.6.2022 e foi sometida a información pública durante o prazo de dous meses, mediante anuncio no DOG do 5 de xullo.
5. O Concello solicitou os informes non autonómicos preceptivos. Constan informes dos seguintes órganos: Secretaría Xeral de Telecomunicacións e Ordenación dos Servizos de Comunicación Audiovisual, do 23.2.2023; Dirección Xeral de Política Enerxética e Minas, do 1.3.2023; Dirección Xeral de Estradas, do Ministerio de Transportes, Mobilidade e Axenda Urbana, do 8.3.2023; Dirección Xeral de Aviación Civil, do 17.3.2023; Delegación do Goberno en Galicia, do 22.3.2023; e Dirección Xeral da Costa e o Mar, do 13.10.2023 e 15.7.2024.
6. Seguindo o artigo 60.7 da LSG, a Dirección Xeral de Urbanismo solicitou os informes sectoriais autonómicos. Constan informes dos seguintes órganos e organismos: Dirección Xeral de Ordenación do Territorio e Urbanismo sobre o cumprimento das determinacións do Plan de ordenación do litoral e en materia de costas, do 6.2.2023; Dirección Xeral de Patrimonio Cultural, do 21.3.2023; Instituto de Estudos do Territorio, do 5.5.2023; e Augas de Galicia, do 1.6.2023.
7. Déuselles audiencia aos concellos limítrofes de Bueu, Moaña, Pontevedra e Vilaboa. Consta certificado do Acordo do Pleno do Concello de Pontevedra do 21.4.2023.
8. Constan os informes de R Cable y Telecable Telecomunicaciones, S.A.U., do 8.11.2023; e de Nedgia, S.A., do 24.11.2023.
9. Constan informes municipais técnicos do 21.12.2023, 4.3.2024 e 4.9.2024, e xurídico do 6.9.2024.
10. O Pleno do Concello de Marín aprobou provisionalmente a MP na sesión do 12.9.2024.
II. Obxecto e descrición da modificación puntual.
1. O obxecto da MP é dar cumprimento á Sentenza do Tribunal Superior de Xustiza de Galicia do 15.12.2015, ditada no recurso interposto pola Compañía Hijas de la Caridad de San Vicente de Paúl, que desestima a clasificación do SUNC P-4 como solo urbano consolidado e a cualificación como dotación privada, e ditamina que as reservas mínimas de solo para equipamentos públicos da ordenación detallada do solo urbano no distrito 2 son insuficientes.
2. Así mesmo, a MP revisa a zonificación do PXOM reordenando a disposición das áreas residencial, espazos libres e vías, para unha maior integración co contorno, completando o tecido residencial inacabado e incorporando unha vía pública que ordene o cuarteirón.
III. Análise e consideracións.
1. As razóns de interese público que xustifican a MP segundo o establecido no artigo 83.1 da LSG, fundaméntanse en dar resposta a unha sentenza xudicial, para posibilitar a creación dun equipamento público dentro do distrito 2, ademais de mellorar a ordenación do ámbito.
2. Unha vez analizado o documento, verificouse que os informes sectoriais son favorables ou se completaron axeitadamente as observacións formuladas. Porén, obsérvase o seguinte:
• As liñas incluídas nas novas parcelas dotacionais de equipamentos nos planos PORD_00ORD2 APXOU-4a e PORD_00ORD3 TVP-4a teñen a grafía de aliñación, cando se refiren a áreas de movemento da edificación (PORD 01USOS, PORD 02SLIC 01COTAS).
• Os planos de ordenación PORD 00ORD2 APXOU-4b e PORD 00ORD3 TVP-4b semella que non afectan o ámbito da MP, polo que resulta innecesaria a súa inclusión.
• No número 5.1.2 da MX establécese: «1 praza de aparcadoiro ten a condición de accesible de acordo coa normativa vixente en materia de accesibilidade e supresión de barreiras», mentres que na MX (cadro da páxina 13) e no anexo ficha SUNC da NU a reserva para aparcadoiro adaptado indicada é de dúas prazas, o que se deberá clarexar.
• O anexo ficha SUNC establece unha reserva de vivenda protexida do 30 % (2.650,60 m2 construídos no artigo 58 da NU). Porén, no número 5.4 da MX indícase que se aplicará a reserva do censo de demandantes do IGVS, e non será inferior, en calquera caso, ao 6,8 %.
• Os planos de ordenación recollerán a situación da reserva de solos para vivenda protexida (artigo 174.1.5 do RLSG e artigo 181.3 do RLSG) que o PXOM prevé na parcela P-4.1.
• Na normativa urbanística, no anexo ficha SUNC da NU e no estudo económico establécese o sistema de actuación por compensación e no anexo VII, o de cooperación.
3. Polo que respecta ao expediente administrativo:
• Non se achega un índice numerado dilixenciado do expediente.
• Non incorpora os informes do Instituto de Estudos do Territorio do 5.5.2023 e da DXOTU do 30.5.2023 sobre o resultado do trámite do artigo 60.7 da LSG.
• O documento deberá adaptarse ás normas técnicas de planeamento urbanístico de Galicia (NNTTPP), aprobadas pola Orde do 10.10.2019 da Consellería de Medio Ambiente, Territorio e Vivenda, e modificadas pola Orde do 8.4.2022. Neste senso, detéctase:
– Non consta dilixencia da aprobación provisional nos documentos PDF.
– Non consta o anexo 9B do documento técnico aprobado provisionalmente.
– Os cartafoles 01.MX, 05.PINF, 06.PORD e 07.NU non seguen a codificación nin a estrutura de carpetas do anexo 4, e o cartafol 10.AAE non segue a codificación.
– Non se achega a cartela 11.ORDET coa documentación do ámbito ordenado detalladamente, segundo o establecido no anexo 4.
– Os cartafoles 02.EMR, 03.AMAP e 05.CAT non están correctamente codificados: o código NP non debe aparecer no nome do cartafol, senón nun documento en cada un dos cartafoles que deixe constancia do motivo da súa falla (artigo 13.4 das NNTTPP).
A competencia para resolver sobre a aprobación definitiva do planeamento xeral e das súas modificacións puntuais correspóndelle á Conselleira de Vivenda e Planificación de Infraestruturas, de conformidade co disposto nos artigos 60, 61.1, 83.5 da LSG e nos artigos 146.1 e 200.5 do RLSG; en relación co Decreto 42/2024, do 14 de abril, polo que se establece a estrutura orgánica da Xunta de Galicia, e co Decreto 142/2024, do 20 de maio, polo que se establece a estrutura orgánica da Consellería de Vivenda e Planificación de Infraestruturas.
IV. Resolución.
En consecuencia e visto o que antecede,
1. Outorgar a aprobación definitiva da modificación puntual do Plan xeral de ordenación municipal de Marín no ámbito do SUNC-P4, condicionada ao cumprimento dos números III.2 e III.3.
2. Deberá elaborarse un documento refundido con carácter previo á inscrición da modificación puntual no Rexistro de Ordenación do Territorio e Planeamento Urbanístico de Galicia.
3. De conformidade co artigo 88 da Lei 2/2016, do 10 de febreiro, do solo de Galicia, e co artigo 212.1 do seu regulamento, a Dirección Xeral de Urbanismo inscribirá de oficio a MP no Rexistro de Ordenación do Territorio e Planeamento Urbanístico de Galicia.
4. De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o Concello deberá publicar no BOP a normativa e ordenanzas da MP do PXOM aprobada definitivamente.
5. Notifíqueselles esta orde ao Concello e publíquese no
Diario Oficial de Galicia
.
6. Contra esta orde cabe interpor recurso contencioso-administrativo ante a Sala do Tribunal Superior de Xustiza de Galicia no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.